มันนี่ทูเดย์
กรมสรรพากรเว้นภาษีมูลค่าเพิ่มอีบุ๊ก
7 ม.ค. 2558

กรมสรรพากรเว้นภาษีมูลค่าเพิ่มอีบุ๊ก
นายประสงค์ พูนธเนศ อธิบดีกรมสรรพากร เปิดเผยว่า กรมสรรพากรประกาศยกเว้นภาษีมูลค่าเพิ่มให้แก่การให้บริการหนังสืออิเล็กทรอนิกส์ (E-Book) แก่หนังสือพิมพ์ นิตยสาร หรือตำราเรียนที่อยู่ในรูปข้อมูลอิเล็กทรอนิกส์ผ่านระบบอินเทอร์เน็ต ทั้งนี้เพื่อเป็นการส่งเสริมการอ่านทั้งในรูปของกระดาษและ ทาง E-Book เนื่องจากเมื่อปี 2535 กรมสรรพากรได้ยกเว้นการเก็บภาษีมูลค่าเพิ่มธุรกิจหนังสือพิมพ์ นิตยสาร หรือตำราเรียน แต่ขณะนั้นเรื่อง E-Book ยังไม่เป็นที่รู้จักในวงกว้างเช่นปัจจุบัน จึงทำให้บริษัทมีรายรับจากการให้บริการดังกล่าวเกิน 1.8 ล้านบาท/ปี มีหน้าที่ต้องเสียภาษีมูลค่าเพิ่มจากการให้บริการดังกล่าว
อย่างไรก็ดี เมื่อผู้ประกอบการได้รับการยกเว้นภาษีแล้ว ก็ควรจะมีการลดค่าบริการให้กับผู้อ่านด้วย ส่วนจะมีการปรับลดค่าโหลดข้อมูลลงในภายหลังหรือไม่ คงแล้วแต่ผู้ประกอบการ และผู้ใช้บริการว่าพอใจในเรื่องของราคาและเนื้อหาที่ได้รับหรือไม่
นายประสงค์ กล่าวต่อว่า กรมสรรพากรได้ประเมินเม็ดเงินภาษีที่ต้องสูญไปจากการยกเว้นภาษีมูลค่าเพิ่มให้ธุรกิจ E-Book พบว่ามีจำนวนไม่มาก แม้ว่าในอนาคตธุรกิจนี้อาจจะขยายตัวมีคนนิยมอ่าน E-Book มากขึ้น แต่ก็ถือว่าเป็นมาตรการส่งเสริมการอ่านที่จะช่วยให้คนเข้าถึงแหล่งความรู้เพิ่มมากขึ้น
วัดธรรมกายยอมคืนเงินให้สหกรณ์คลองจั่น
นายเผด็จ มุ่งธัญญา ประธานกรรมการดำเนินการสหกรณ์เครดิตยูเนี่ยนคลองจั่น เปิดเผยว่า ได้หารือกับพระภาวนาวิริยคุณ (ทตฺตชีโว) รองเจ้าอาวาสวัดพระธรรมกาย จะซื้อที่ดินของนายศุภชัย ศรีศุภอักษร โดยระบุว่า นายเผด็จและคณะเจรจากับพระภาวนาวิริยคุณได้ผลเป็นที่น่าพอใจ ในเรื่องของการให้วัดพระธรรมกายนำเงินบริจาคจำนวน 819 ล้านบาท คืนให้แก่สหกรณ์เครดิตยูเนี่ยนคลองจั่น ซึ่งจะติดตามความคืบหน้า โดยจะให้แล้วเสร็จภายในเดือน ก.พ.นี้